കാര്യവട്ടം ക്രിക്കറ്റ് സ്റ്റേഡിയം നാശത്തിന്റെ വക്കില് അടിയന്തിര അറ്റകുറ്റപ്പണി ആരംഭിക്കാന് കെസിഎയ്ക്ക് സര്ക്കാര് നിര്ദേശം തിരുവനന്തപുരം: നാശത്തിന്റെ വക്കിലെത്തിയ രാജ്യാന്തര ക്രിക്കറ്റ് സ്റ്റേഡിയമായ കാര്യവട്ടം സ്പോര്ട്സ് ഹബിന് ശാപമോക്ഷമാകുന്നു. അറ്റകുറ്റപ്പണികള് ഉടന് ആരംഭിക്കാന് കേരളാ ക്രിക്കറ്റ് അസോസിയേഷന് സംസ്ഥാന സര്ക്കാര് നിര്ദേശം നല്കി. സ്പോര്ട്സ് ഹബ്ബിനെ സംരക്ഷിക്കാന് ഏതറ്റംവരേയും പോകുമെന്നു സ്റ്റേഡിയം സന്ദര്ശിച്ച കായികമന്ത്രി വി.അബ്ദുറഹിമാന് പറഞ്ഞു.കായിക കേരളത്തിന്റെ അഭിമാനമായ സ്പോര്ട്സ് ഹബ്ബിന്റെ ദയനീയാവസ്ഥ കേട്ടറിഞ്ഞെത്തിയ കായികമന്ത്രി കണ്ടത് ഞെട്ടിക്കുന്ന ദൃശ്യങ്ങള്. കരിഞ്ഞുണങ്ങിയ ടര്ഫ് ഇന്ത്യയുടേയും ന്യൂസീലാന്ഡിന്റേയും വെസ്റ്റ് ഇന്ഡീസിന്റേയുമൊക്കെ കേള്വികേട്ട താരങ്ങള് പറന്നു പന്തു പിടിച്ച മൈതാനത്ത് അവിടവിടെ കൂറ്റന് കുഴികള്. ബിജെപിയുടെ തെരഞ്ഞെടുപ്പ് റാലിയും കരസേനയുടെ റിക്രൂട്ട്മെന്റ് റാലിയുമാണ് ടീം ഇന്ത്യയുടെ പ്രിയ മൈാനത്തെ അക്ഷരാര്ഥത്തില് ഇല്ലാതാക്കിയത്. പതിനായിരങ്ങള് ആര്ത്തുവിളിച്ച ഗ്യാലറികള് കണ്ടാല് ഏതു ക്രിക്കറ്റ് പ്രേമിയുടേയും കണ്ണുകള് നിറയും. ആല്മരത്തിന്റെ തൈകള് വളര്ന്നു നില്ക്കുന്ന ഗ്യാലറിയും പൊട്ടിപ്പൊളിഞ്ഞ കസേരകളും. വിരാട് കോഹ്ലിയും എംസ് ധോണിയും കെയ്ന് വില്യംസണുമൊക്കെ ഇരുന്ന ഡ്രസിംഗ് റൂമുകളുടേയും ഡഗ് ഔട്ടുകളുടേയും അവസ്ഥ അതിദയനീയം. പൊട്ടിപ്പൊളിഞ്ഞ് ചിതല്പ്പുറ്റ് നിറഞ്ഞ് ഡ്രസിംഗ് റൂം. കെസിഎ പരിപാലിക്കുന്ന അഞ്ചു പിച്ചുകള് മാത്രമാണ് തെല്ലൊരാശ്വാസം നല്കുന്നത്. ക്യൂറേറ്റര് ബിജുവിന്റെ നേതൃത്വത്തില് കൃത്യമായി പിച്ചുകള് സംരക്ഷിക്കുന്നുണ്ട്.സ്പോര്ട്സ് ഹബ്ബിന്റെ നഷ്ടപ്രതാപം തിരിച്ചുപിടിക്കാന് എല്ലാ പിന്തുണയും മന്ത്രി അബ്ദുറഹിമാന് വാഗ്ദാനം ചെയ്തു. സ്പോര്ട്സ് ഹബിന്റെ അവസ്ഥ പരമ ദയനീയമെന്ന് മന്ത്രി പറഞ്ഞു. ഇത്രയും സുന്ദരമായ സ്റ്റേഡിയം ഇങ്ങനെ കാണുന്നതില് കായികപ്രേമി എന്ന നിലയില് വലിയ ദു:ഖമുണ്ട്. അന്താരാഷ്ട്ര മത്സരങ്ങള് നടക്കുന്ന സ്റ്റേഡിയത്തെ അതിന്റെ ശരിയായ രൂപത്തില് കൊണ്ടുനടക്കുന്നതില് ഉത്തരവാദിത്വപ്പെട്ടവര് പരാജയപ്പെട്ടു. മറ്റ് ആവശ്യങ്ങള്ക്ക് സ്റ്റേഡിയം വിട്ടുകൊടുത്തതാണ് അതിനു കാരണം. അതിനാല് ഇനിമേലില് കളിക്കളങ്ങള് മറ്റ് ആവശ്യങ്ങള്ക്ക് നല്കുന്നത് നിരോധിച്ച് സര്ക്കാര് ഉത്തരവിറക്കും.അടിയന്തിരമായി കേരളാ ക്രിക്കറ്റ് അസോസിയേഷന് സ്റ്റേഡിയത്തിന്റെ അറ്റകുറ്റപ്പണി ആരംഭിക്കും. വീണ്ടും രാജ്യാന്തര മത്സരങ്ങള് വരണമെങ്കില് ഇത്തരം സ്റ്റേഡിയങ്ങളുടെ നാശം അനുവദിക്കാന് പാടില്ല. അതു കായിക മുന്നേറ്റത്തിന് തടസ്സമുണ്ടാകും. ഈ സ്റ്റേഡിയം മാത്രമല്ല, ഇനി നിര്മിക്കാന് ഉദ്ദേശിക്കുന്ന 90 സ്റ്റേഡിയങ്ങള്ക്കും ഇത്തരം അവസ്ഥയുണ്ടാകാന് പാടില്ല. സ്പോര്ട്സ് കേരളാ ലിമിറ്റഡ് ആരംഭിക്കുന്നതോടെ സ്റ്റേഡിയങ്ങളുടെ ദുരവസ്ഥയ്ക്ക് പരിഹാരമാകുമെന്നും മന്ത്രി പ്രത്യാശ പ്രകടിപ്പിച്ചു. സ്റ്റേഡിയം സംരക്ഷിക്കാന് എന്തു ചെയ്യണമെന്ന കാര്യത്തില് ഒരാഴ്ചയ്ക്കം റിപ്പോര്ട്ട് നല്കാന് സ്പോര്ട്സ് ഡയറക്ടര്ക്ക് മന്ത്രി നിര്ദേശം നല്കി. സ്പോര്ട്സ് ഹബ്ബ് സ്റ്റേഡിയത്തെ അതിന്റെ പഴയ പ്രതാപത്തിലെത്തിക്കാന് ഏതറ്റംവരെയും പോകാന് സര്ക്കാര് തയാറാണെന്നും മന്ത്രി പറഞ്ഞു.അറ്റകുറ്റപ്പണികള് ഉടന് ആരംഭിക്കുമെന്ന് കേരളാ ക്രിക്കറ്റ് അസോസിയേഷന് സംസ്ഥാന സെക്രട്ടറി ശ്രീജിത് വി.നായര് പറഞ്ഞു. സര്ക്കാരിന്റേയും കായികമന്ത്രിയുടേയും പെട്ടെന്നുള്ള ഇടപെടലിന് കെസിഎ നന്ദി പറഞ്ഞു. ഇന്ത്യയുടെ ക്രിക്കറ്റ് കലണ്ടറില് കാര്യവട്ടം സ്റ്റേഡിയം ഇടംപിടിച്ചതായിരുന്നു. കേരളം ആസ്ഥാനമായി പുതിയ ഐപിഎല് ഫ്രാഞ്ചൈസിക്കും സാധ്യതയുണ്ടായിരുന്നു. സ്റ്റേഡിയം നശിച്ചതോടെ അതിനുള്ള അവസരവും ഇല്ലാതായി. അടുത്ത വര്ഷം രണ്ട് അന്താരാഷ്ട്ര മത്സരങ്ങള് ലഭിക്കാന് സാധ്യതയുണ്ട്. അതിനു മുന്നോടിയായി രഞ്ജി ട്രോഫി മത്സരങ്ങള് നടത്തി പട്ടികയില് ഇടംപിടിക്കേണ്ടതുണ്ട്. 60 മുതല് 65 ലക്ഷം രൂപയ്ക്കു മുകളിലാണ് സ്റ്റേഡിയത്തിന്റെ അറ്റകുറ്റപ്പണിക്ക് ചെലവ് പ്രതീക്ഷിക്കുന്നത്. മൈതാനം പൂര്വസ്ഥിതിയിലാക്കാന് മാത്രം മൂന്നു മാസമെങ്കിലും വേണ്ടി വരുമെന്നാണ് വിലയിരുത്തല്. കേരളത്തില് രാജ്യാന്തര ക്രിക്കറ്റ് മത്സര നടത്തിപ്പിന് സ്പോര്ട്സ് ഹബ്ബ് മാത്രമാണ് ഇപ്പോള് പരിഗണനയില് ഉള്ളതെന്നും കെസിഎ ഭാരവാഹികള് പറഞ്ഞു.